ሳዑዲ አረቢያ የየመን የሰብዓዊ ድጋፍ ወጪን መሸፈን እንደሚገባት የመንግሥታቱ ድርጅት አሳሰበ
ሳዑዲ አረቢያ በየመን የሰብዓዊ ድጋፍ ሙሉ የገንዘብ ወጪውን ልትሸፍን እንደሚገባት የተባበሩት  መንግሥታት ድርጅት አሳሰበ ።        ይህን የማታደርግ ከሆነ በየመን የምታካሂደውን ጥቃት ማቆም ይኖርባታል ብሏል፡፡ሳዑዲ አረቢያ እኤአ ከ2015 ጀምሮ የየመን ሁቲ አማፅያንን ለመዋጋት ከተለያዩ አገራት ጋር በመተባባር በየመን ጥቃት  በመዘንዘር   የተለያዩ  ሰብዓዊ  ቀውስን  በማስከተል   የራሷን  አስተዋጽኦ አብርክታለች ።የጦርነቱ ዳፋ በሺዎች የሚቆጠሩ የመናውያንን ለህልፈተ ህይወት ሲዳርግ በሚሊዮኖች የሚቆጠሩትን ደግሞ ስደተኛ አድርጓል፡፡ ሳዑዲ መራሹ ጥምር ጦር በየመን ያስከተለው ቀውስ አገሪቱን ዳግም ላታንሰራራ በሚያስብል ደረጃ ጥቁር ጠባሳን እየጣለ መጥቷል፡፡በየመን  በጦርነቱ  ምክንያት  የአገሪቱ ኢኮኖሚ ክፍኛ ተጎድቷል፤ መሰረተ ልማቶች ወድመዋል፤ዜጎች አስቸጋሪና በስቃይ የተሞላን አስቀያሚ ኑሮን ለመግፋት ተገደዋል፡፡በየመን ለተከሰተው በሽታና ረሃብ አስፈላጊውን የገንዘብ ሳዑዲ አረቢያ ብቻዋን ልትሸፍን እንደሚገባ የመንግስታቱ ድርጅት ከፍተኛ ኃላፊዎች እየተናገሩ  ይገኛሉ ።በተባበሩት መንግስታት ድርጅት የዓለም ምግብ ፕሮግራም ዋና ሥራ አስፈፃሚ ዴቪድ ቤስሊ በየመን የተፈጠረውን ቀውስ ተከትሎ ለተከሰተው ረሃብና በሽታ ለህክምናና ምግብ አቅርቦት ሳዑዲ ወጭውን ሙሉ ለሙሉ መሸፈን አለባት ብለዋል፡፡ዋና ሥራ አስፈፃሚው እንዳሉት ሳዑዲ አረቢያ ከቀረቡላት ሶስት አማራጮች የተሻለ የምትለውን መርጣ መተግበር ይኖርባታል፡፡በየመን የምታደርገውን ጥቃት ማቆም ቀዳሚውና የሚደገፈው አማራጭ ሲሆን ለሰብአዊ ድጋፍ የሚስፈልገውን ወጭ ሙሉውን መሸፈን ደግሞ ሌላው ሁለተኛው አማራጭ ነው፡፡ጦርነቱን ለማቆም ፍቃደኛ ካልሆነች ግን ይላሉ ዋና ሥራ አስፈፃሚው በጦርነቱ የተነሳ የሚጎዱ ዜጎችን የመታደጉን ሙሉ ኃላፊነት መውሰድና የሚጠበቅባትን ሁሉ መወጣት ይኖርባታል፡፡የሳዑዲ አረቢያ ተተኪ ንጉስ መሃመድ ቢና ሳልማን በየመን የተከሰተውን የኮሌራ ወረርሽን  ለመከላከል ባለፈው ሰኔ ወር ለተባበሩት መንግስታት ድርጅት 66 ሚሊዮን ዶላር ድጋፍ ማድረጋቸው በዘገባው ተመልክቷል፡፡ሳዑዲ መራሹ ጥምር ጦር በየመን የጀመረውን ጦርነት ተከትሎ ከ10ሺህ በላይ የመናውያን ህይወታቸውን አጥተዋል፡፡ በሚሊዮኖች የሚቆጠሩት ደግሞ ቤት ንብረታቸውን ጥለው የስደትን ጎዳና አማራጭ አድርገዋል፡፡የመን ሁለት ሺ የመናውያንን ለህልፈት የደረገውን የኮሌራ ወረርሽኝን ለማስተናገድም ተገዳለች፡፡ በኮሌራ ወረርሽኝ ግማሽ ሚሊዮን ያህሉ የተጠቁ ሲሆን በቀጣይም 600ሺህ የሚሆኑት በወረርሽኑ ሊጠቁ እንደሚችሉ ተገምቷል፡፡የህክምና መስጫ ማዕከላትን የመሳሰሉ ማህበራዊ አገልግሎት መስጫ ተቋማትም በጦርነቱ የተነሳ በመውደማቸውና በመፈራረሳቸው የመናውያን አስከፊ ህይወትን ለመግፋት መገደዳቸው ነው የተነገረው፡፡በተለይም ህፃናትና እናቶች የችግሩ ቀዳሚ ገፈት ቀማሽ በመሆን ለከፍተኛ ስቃይና እንግለት ተዳርገዋል፡፡ ዓለም ዓቀፉ ማህበረሰብ ለየመንና የመናውያን የበኩሉን ድጋፍ እንዲያድርግ የመንግስታቱ ድርጅት ጥሪውን አቅርቧል፡፡